LIETUVOS BANKO VALDYBA

NUTARIMAS

DĖL LIETUVOS BANKO PRITARIMO ASMENŲ KANDIDATŪROMS TVARKOS APRAŠO PATVIRTINIMO

2014 m. balandžio 24 d. Nr. 03-63

Vilnius

Vadovaudamasi Lietuvos Respublikos Lietuvos banko įstatymo 42 straipsnio 3 dalies 1 punktu, ir Lietuvos Respublikos finansų rinkos priežiūros sistemos pertvarkos įstatymo 4 straipsnio 3 dalimi, Lietuvos banko valdyba n u t a r i a:

1.	Patvirtinti Lietuvos banko pritarimo asmenų kandidatūroms tvarkos aprašą (pridedama).

2.	Pripažinti netekusiu galios Lietuvos Respublikos draudimo priežiūros komisijos 2004 m. sausio 13 d. nutarimą Nr. N-4 „Dėl pritarimo asmenų kandidatūroms tvarkos ir fizinio bei juridinio asmens anketų formų patvirtinimo“ su visais pakeitimais ir papildymais.

3.	Nustatyti, kad šis nutarimas įsigalioja 2014 m. gegužės 1 d.

Valdybos pirmininkas	Vitas Vasiliauskas

PATVIRTINTA

Lietuvos banko valdybos

2014 m. balandžio 24 d. nutarimu Nr. 03-63

LIETUVOS BANKO PRITARIMO ASMENŲ KANDIDATŪROMS TVARKOS APRAŠAS

I SKYRIUS

BENDROSIOS NUOSTATOS

1. Lietuvos banko pritarimo asmenų kandidatūroms tvarkos apraše reglamentuojama pritarimo asmenų kandidatūroms procedūra, kai Lietuvos Respublikos draudimo įstatyme (toliau – Draudimo įstatymas) nustatytais atvejais privaloma gauti Lietuvos banko pritarimą asmenų, kuriuos ketinama rinkti (skirti) į pareigas, kandidatūroms.

2. Šiame apraše vartojamos sąvokos suprantamos taip, kaip jos apibrėžtos Draudimo įstatyme.

II SKYRIUS

PRITARIMAS ASMENS KANDIDATŪRAI

3. Draudimo įmonė, perdraudimo įmonė, užsienio valstybės draudimo įmonės filialas arba užsienio valstybės perdraudimo įmonės filialas, Draudimo įstatyme nustatytais atvejais privalantis gauti pritarimą skiriamo (renkamo) asmens kandidatūrai, (toliau – pareiškėjai) pateikia Lietuvos bankui Lietuvos banko prižiūrimo finansų rinkos vadovo ir pagrindines funkcijas atliekančio asmens anketą (Lietuvos banko valdybos 2013 m. lapkričio 14 d. nutarimu Nr. 03-181 „Dėl Lietuvos banko prižiūrimų finansų rinkos dalyvių vadovų ir pagrindines funkcijas atliekančių asmenų vertinimo nuostatų patvirtinimo“ patvirtintų Lietuvos banko prižiūrimų finansų rinkos dalyvių vadovų ir pagrindines funkcijas atliekančių asmenų vertinimo nuostatų (toliau – Lietuvos banko prižiūrimų finansų rinkos dalyvių vadovų ir pagrindines funkcijas atliekančių asmenų vertinimo nuostatai) priedas) (toliau – anketa), užpildytą asmens, kurio kandidatūrai siekiama gauti pritarimą.

4. Pareiškėjai, pateikdami dokumentus Lietuvos bankui, privalo vadovautis Bendrosiomis Lietuvos banko prižiūrimų finansų rinkos dalyvių prašymų išduoti leidimus pateikimo, nagrinėjimo ir leidimų išdavimo taisyklėmis, patvirtintomis Lietuvos banko valdybos 2004 m. gegužės 6 d. nutarimu Nr. 58 „Dėl Bendrųjų Lietuvos banko prižiūrimų finansų rinkos dalyvių prašymų išduoti leidimus pateikimo, nagrinėjimo ir leidimų išdavimo taisyklių patvirtinimo“.

5. Lietuvos bankas turi teisę raštu pareikalauti, kad pareiškėjai Lietuvos banko nustatytais terminais pateiktų dokumentus ir informaciją, patvirtinančius anketoje nurodytus duomenis.

6. Jei asmuo, kurio kandidatūrai siekiama gauti pritarimą, yra kitos Europos Sąjungos valstybės narės pilietis, Lietuvos bankas turi teisę reikalauti, kad šis asmuo pateiktų išrašą iš kitos Europos Sąjungos valstybės narės registrų, kuriuose kaupiami duomenys apie Lietuvos banko prižiūrimų finansų rinkos dalyvių vadovų ir pagrindines funkcijas atliekančių asmenų vertinimo nuostatuose nurodytą asmens reputacijai vertinti aktualią informaciją, arba bet kokį kitą, kompetentingos valstybės institucijos arba teismo išduotą dokumentą, patvirtinantį, kad asmuo yra nepriekaištingos reputacijos.

7. Jei kitoje Europos Sąjungos valstybėje narėje, kurios pilietis yra 6 punkte nurodytas asmuo, neišduodami 6 punkte nurodyti dokumentai, Lietuvos bankas turi teisę reikalauti, kad šio asmens anketoje nurodyti duomenys apie nepriekaištingą reputaciją ir nebuvimą bankrutavusiu ar susijusiu su vadovaujamo juridinio asmens bankrotu būtų patvirtinti priesaika arba, jei šioje Europos Sąjungos valstybėje narėje nenumatyta priesaikos galimybė, iškilmingu pasižadėjimu. Šis pasižadėjimas privalo būti duotas kompetentingai teisminės ar vykdomosios valdžios institucijai arba, jeigu galima, notarui kitoje Europos Sąjungos valstybėje narėje, kurios pilietis yra šis asmuo arba kurioje jis nuolat gyvena. Davęs priesaiką arba iškilmingą pasižadėjimą, šis asmuo privalo pateikti atitinkamą kompetentingos teisminės, vykdomosios valdžios institucijos ar notaro išduotą pažymėjimą, patvirtinantį priesaikos arba iškilmingo pasižadėjimo faktą. Priesaika arba iškilmingas pasižadėjimas, patvirtinantis nebuvimą bankrutavusiu ar susijusiu su vadovaujamo juridinio asmens bankrotu, gali būti duotas ir kompetentingai profesinei arba prekybos asociacijai.

8. Jei asmuo, kurio kandidatūrai siekiama gauti pritarimą, yra ne Europos Sąjungos valstybės narės pilietis, privalo būti pateikta 6 punkte nurodyta informacija ir (arba) dokumentai.

9. Lietuvos bankui pateikiami dokumentai, nurodyti 6, 7 ir 8 punktuose, negali būti išduoti anksčiau nei prieš 3 mėnesius iki jų pateikimo Lietuvos bankui dienos.

10. Lietuvos bankas asmenų vertinimą atlieka vadovaudamasis Draudimo įstatymu ir Lietuvos banko prižiūrimų finansų rinkos dalyvių vadovų ir pagrindines funkcijas atliekančių asmenų vertinimo nuostatais.

11. Lietuvos bankas atsisako pritarti asmens kandidatūrai, jei asmuo neatitinka Draudimo įstatyme nustatytų nepriekaištingos reputacijos, kvalifikacijos ir (arba) patirties reikalavimų. Apie priimtą sprendimą pareiškėjas informuojamas raštu.

_____________________